
Annie Claydon

Kjærlighetens kart

Oversatt av Mona Berge

MINISERIE: SOM ET MIRAKEL


Klassiske biler, komplisert kirurgi og fartsfylte race. Følg med de to hjertekirurgene i jakten på den største premien i miniserien Som et mirakel. Dette er del to.

Annie Claydon tilbrakte mye av barndommen fortapt i bøker. Hun studerte engelsk litteratur og begynte å jobbe innen databehandling, men drømmejobben fikk hun ikke før hun begynte å skrive for Harlequin. Men hun angrer ikke på noe. Hun bor i London, en by der det å gå seg vill kan være en stor glede.


Til Ann og Charlotte. Takk for at dere drar litt i rattet når jeg trenger det! 


1

Alt hadde gått så fint.

Emma Owen og kartleseren Val Sterling hadde kommet halvveis i veteranbilløpet. Emmas skinnende Mini fra sekstitallet hadde brakt dem fra Edinburgh på en rute som gikk gjennom by og land. Veteranbilløpet var en veldedig tilstelning i regi av GDK Foundation. Formålet var å skape blest om og oppmuntre folk til å gi blod og melde seg på som organdonorer. Det var blitt en stor suksess. Snart kunne Val og Emma ta imot sponsorpengene de var blitt lovet fra stiftelsen. Val hadde regnet ut hvor mye de hadde samlet inn per kilometer, og Emma hadde jublet høyt – som om pengene var i banken allerede  …

Å selge skinnet før bjørnen var skutt var aldri noen god idé. Den morgenen hadde det begynt å gå nedover. De hadde fått motorstopp et par ganger på veien, og da de krysset mållinjen i Birmingham, hadde motoren begynt å fuske igjen. Emma hadde kjørt inn til siden og stoppet og åpnet panseret. Et team fra den lokale tv-stasjonen som dekket billøpet, hadde filmet henne, og hun hadde vinket dem surt vekk. I neste øyeblikk snublet Val i en kabel og traff bakken med et ekkelt dunk. Hun svimte av i noen sekunder.

En ambulanse ble tilkalt. Personalet hadde vært enig i Emmas vurdering av skadene. Val forsøkte å protestere, men hun sank ned på båren med et lettet uttrykk. Emma overlot bilnøklene til en av de frivillige hjelperne i løpet og satte seg inn i ambulansen.

Tre timer senere forlot hun sykehuset. Val skulle ligge til observasjon over natten. Selv om Val påsto at hun følte seg helt fin, hadde Emma sine tvil. Men hun holdt det for seg selv. I stedet sa hun at alt kom til å ordne seg. Hun kunne finne en annen kartleser hvis Val trengte noen dager å komme seg på.

Situasjonen ble ikke bedre etter det. Hun fant Minien på et serviceområde, langt unna de andre bilene som sto under flagrende bannere. Hun satte seg inn og prøvde å starte, men motoren utstøtte bare et halvkvalt host og døde igjen.

«Hei, Emma.» George Evans sto ved bilen. «Kom du nettopp tilbake?»

«Ja. Val må ligge på sykehuset i natt, men hun er nok tilbake i morgen.»

George nikket og klødde seg i hodet. Han og kona Tess hadde vært pensjonister i fem år, og de hadde gjort alt det de hadde hatt lyst til å gjøre, men aldri hatt tid til. George var en ivrig bilentusiast som holdt sin blå Alfa Romeo fra 1946 i tipp topp stand. Hvis noen trengte råd om bilen sin, var det George de henvendte seg til.

«Tror du at hun er i stand til å fortsette?»

Emma trakk på skuldrene. «Jeg skal undersøke henne grundig når hun kommer ut enten hun vil eller ikke. Jeg vil ikke la henne sitte i bilen hele dagen hvis hun har smerter.»

«Så du trenger kanskje en kartleser?»

«Kanskje, ja. Jeg må få reparert bilen først. Det er nok en blokkering i bensintilførselen.»

George spisset leppene. «Du kan dra til hotellet og sjekke inn. Få deg noe å spise og en god natts søvn. Jeg møter deg her i morgen tidlig.»

Emma skulle til å riste på hodet og si at hun klarte seg selv. Men George var en dyktig bilmekaniker. Han visste at Emma ikke kom til å klare å reparere bilen selv, men han behandlet henne ikke nedlatende slik mange av de andre mennene her gjorde.

«Takk, George.»

«Av sted med deg, da. Vi ses i morgen tidlig.»

*

Neste morgen stimlet folk sammen rundt bilene som deltok i løpet. Det var satt opp stands med informasjonspakker og donorkort. Blodgiverbussen sto i den ene enden av plassen sammen med noen mindre varebiler der folk fra helsevesenet i grønne uniformer satte opp informasjonsstands.

George og Tess satt i campingstoler ved Minien. De var fordypet i en samtale. Emma tenkte at det var ganske utrolig at de fremdeles hadde noe å snakke om etter førti års ekteskap.

«Hei, Emma!» Tess vinket og bøyde seg for å ta opp en termos. «Jeg har te.»

«Kan vi ta det senere?» George smilte til henne. «Vi må sette i gang  …»

*

Telefonen kom ved lunsjtid. Val var på hotellet og følte seg bra. Men hun hadde nettopp hørt fra sykehuset der hun og Emma jobbet, hun som sykepleier og Emma som lege, og fått beskjed om at det nettopp var funnet en donor til en alvorlig syk pasient. Som transplantasjonskoordinator burde Val være der, men hvordan skulle Emma klare seg uten henne?

«Ikke tenk på det. Dra du. Transplantasjonen er mye viktigere», sa Emma. Hun fortalte også at hun allerede hadde fått tak i en ny kartleser som kunne overta for Val. Hun lot som om hun var mer optimistisk enn hun var.

«Har du funnet noen?» Tess hadde kommet tilbake med mer te og smørbrød.

«Nei, men Val må dra tilbake til Liverpool. Hun og David har en pasient som har ventet på nyre- og bukspyttkjerteltransplantasjon, og nå er donoren funnet. Jeg vil ikke at hun skal få dårlig samvittighet.»

«Hva med deg?» spurte Tess.

«Jeg har ingenting med denne pasienten å gjøre. Jeg spesialiserer meg på leversykdommer. Jeg skal bli her og avslutte løpet.»

Tess rynket pannen. «Du bør sette deg ned og ta en kopp te og spise litt. George kan reparere bilen mens du finner en ny kartleser  …» Hun holdt inne da George ristet på hodet.

Emma hadde fortalt George at det var bilen til faren hennes. Hun hadde «hjulpet» ham med å holde den i orden siden hun var så liten at hun måtte stå på støtfangeren for å se hva han gjorde. Da hun var seksten, hadde hun tegnet mønsteret som var lakkert på skjermene. Da hun flyttet hjemmefra for å studere medisin, hadde faren ventet til hun kom hjem på besøk før han tok motoren fra hverandre. De hadde jobbet med Minien sammen til han ble for syk til å gå ut i garasjen. Nå var det ett år siden han døde, og dette billøpet var viktig for Emma.

«Det er bilen til Emma. Vi har renset slangene, så nå må alt på plass igjen. Emma kan gjøre det mens vi går og finner en ny kartleser.»

*

Emma sto bøyd over motoren da hun kjente noe stryke mot baksiden av kneet. Hun skvatt til og så ned i et par brune hundeøyne. Det ene øret sto rett opp og det andre hang ned. Hunden logret ivrig med halen.

«Griff!» utbrøt hun forfjamset og så føttene som sto plantet ved siden av ham.

Griff var ikke problemet, det var heller ikke eieren hans. David Kennedy var president i GDK Foundation, men hun hadde hørt at David hadde blitt kalt hjem til London kvelden før, og nå hadde sønnen overtatt for ham. Josh Kennedy, midlertidig hundepasser, transplantasjonskirurg og leder av et veteranbilløp. Det var ikke noe i veien med noen av de titlene, det var ekskjæreste-tittelen som fikk hjertet hennes til å slå raskere.

Hun hadde møtt Josh tre år tidligere gjennom David. Hun hadde bedt stiftelsen om hjelp til en pasient og blitt presentert for Davids sønn. Det hadde ført til en forrykende romanse som hadde vart i tre måneder før det brått endte. Slutten hadde vært så ille at Emma hadde nølt med å delta i billøpet. Men til slutt hadde hun meldt seg på og tenkt at det måtte være enkelt å holde seg unna Josh.

Det hadde hun klart hele den siste uken. Han hadde tydeligvis unngått henne også, og de få gangene Emma hadde sett ham, hadde han snudd og gått en annen vei. Den tause overenskomsten gjaldt visst ikke lenger.

«Hei, Emma. Jeg hørte at Val var utskrevet fra sykehuset. Går det bra med henne?»

Emma så langsomt opp. «Ja. Jeg snakket med henne nå nettopp. Hun har det bra.»

Akkurat idet hun trodde at situasjonen ikke kunne bli verre, smilte han. Smilet var varmt og skøyeraktig.

«Godt å høre. Har du problemer med bensintilførselen?»

Siden hun holdt en del av bensinslangen i hånden, var det ikke så vanskelig å skjønne det. «Eh  … ja, jeg tror det. Pappa og jeg måtte rense den før en gang.»

Josh nikket. «Det var leit å høre om faren din. Hvordan står det til med moren din?»

Foreldrene hennes hadde likt Josh. Faren hadde engasjert ham i en samtale som varte i to timer. De snakket om alt fra medisin til arkeologi til problemet med å få tak i deler til veteranbiler. Etterpå hadde han sagt til Emma at hun måtte holde fast ved ham. Og så hadde hun stukket av …

«Det går vel som man kan forvente. Det var ettårsdagen for dødsfallet i forrige måned, og det var vanskelig for henne. Men hun holder seg i ånde som vanlig.» Emma snudde seg vekk da hun kjente at tårene presset på. Hun fiklet med bensinslangen for å slippe å se på ham. Kanskje han bare hadde kommet bort for å spørre om Val, og når han så at hun var opptatt, kom han til å gå igjen. Men han ble stående selv om Griff var utålmodig etter å gå videre.

«Jeg  … hm  … ville spørre deg om noe.»

Tonen antydet at Emma ikke kom til å like det. Josh tok åpenbart sitt ansvar som organisasjonsansvarlig på alvor, og han hadde en irriterende vane med å ville planlegge alt ned til minste detalj. Emma rettet seg opp.

«Du hørte vel at faren min måtte dra til London i går?»

Emma ble nysgjerrig. «Ja. Har det skjedd noe?»

«Det dukket opp noen anklager om billøpet, og at det var noen uregelmessigheter i organiseringen. Han fikk stoppet det.» Josh trakk på skuldrene. Det var åpenbart ikke det han ville snakke om. «Jeg har nettopp hørt fra ham. Han var på vei tilbake, men han måtte reise til Liverpool.»

«Å, ja. Val  …» Emma bet seg i tungen. Hvis Josh var i beit for en sjåfør, var det nok best å la være å nevne at hun trengte en kartleser. «Jeg hørte at de fant en donor for pasienten til David. Det er gode nyheter.»

«Ja, men det betyr at jeg er på utkikk etter en sjåfør så jeg kan fortsette løpet. Og nå som Val har reist tilbake til Liverpool også  …» Han lot ordene henge i luften.

Emma stivnet til da hun innså at løsningen på begges problem var åpenbar, men utenkelig.

«Ja, det stemmer. George og Tess leter etter en erstatning nå.»

Det håpet hun i hvert fall at de gjorde. Det var utenkelig å tilbringe en hel uke i en liten bil sammen med ham. Dessuten var hun sikker på at Josh ville finne en sjåfør til Daimleren. Hvem ville ikke kjøre rundt i en luksusbil med ham?

«Jeg snakket nettopp med dem. De finner ingen. Jeg lurte på om du ville bli med meg, så kan vi begge fortsette løpet i Daimleren. Den er komfortabel, og du kan velge om du vil kjøre eller være kartleser. Jeg kan føre opp navnet ditt på forsikringen.»

«Nei! Jeg startet løpet i denne bilen, og jeg skal avslutte i denne bilen», sa hun bestemt.

«Som en hyllest til faren din?»

«Ja. Du finner sikkert en annen.»

Han nikket og skjøv det kornblonde håret vekk fra pannen, slik han alltid gjorde når han tenkte på noe. «Eller så kan vi gjøre det enkelt. Jeg kan være kartleser for deg i Minien. Da kan vi gjennomføre løpet begge to og få sponsorpengene vi er blitt lovet.»

«Det er trangt.» Det var det eneste hun kom på, bortsett fra: Vi kommer bare til å krangle hele tiden.

«Vi kan prøve.» Josh trakk på skuldrene. «For pengenes skyld  …»

Det lignet ikke henne å være sta. Det var det Josh som var. Hun vinket ham mot bilen, og han trakk forsetet frem for å slippe Griff inn i baksetet. Så satte han seg inn.

Han måtte bøye de lange bena i en ubehagelig stiling, og Emma sukket. «Du kan skyve setet litt tilbake. Spaken er der», sa hun og pekte.

Josh hadde allerede funnet spaken. Han skjøv setet så langt tilbake som det gikk, og Griff spratt unna. Men så hvilte han hodet på skulderen til Josh. Josh humret og klødde hunden bak øret.

«Dette er ikke så ille. Det går.»

Knærne hans var ikke lenger klemt inn mot dashbordet, og hvis han holdt albuene inn mot kroppen, var han ikke i veien for henne.

Emma sukket igjen. «Har du sikkerhetsbelte til Griff?»

«Ja, han har en bilsele.»

Emma nikket. Sikkerhetsbeltene var det eneste som ikke var autentisk. Minien hadde vært familiebilen deres, og faren hadde alltid vært opptatt av sikkerheten.

«Jeg har et teppe også, så du ikke får hundehår over hele setet. Pappa mente at det var lurt å ta med noe som luktet kjent og som roet ham ned.» Josh strøk Griff over hodet. Det så ut til at det eneste som roet ned Griff, var menneskelig kontakt, og det kom han til å få nok av i den lille bilen.

«Ok, da. Vi prøver strekningen herfra til Hay-on-Wye i morgen og ser hvordan det går. Hvis jeg får den til å starte, da.» Josh elsket fastspikrede planer. Usikkerheten ville kanskje få ham til å se på andre løsninger.

Josh gikk ut av bilen, og Griff tydde til henne og slikket henne i nakken. Det var som om hunden skjønte at de skulle være på lag og var fast bestemt på å innsmigre seg.

«Takk skal du ha.» Han trakk på smilebåndet. «Jeg skal ikke ha med meg noen elefanter. Det er det ikke plass til.»

Det var typisk Josh. Smilet, sjarmen. Erkjennelsen av at de hadde en forhistorie, men at han kunne overse elefanten i rommet hvis hun kunne.

«Nei, det er litt for trangt til det.» Emma prøvde å se alvorlig ut. Hvis de fortsatte sånn, ville den største faren være at hun ble fristet til  …

Hun skjøv vekk den tanken. Hun kunne tenke på det i morgen. Når hun hadde fått bilen til å starte.

«Jeg må fortsette med dette.»

«Trenger du hjelp? Griff og jeg er flinke assistenter.»

«Nei takk. George har hjulpet meg, og dette her er en enmannsjobb. Jeg sender deg en melding hvis jeg får den til å starte.»

Det var ikke så ille å innrømme at hun fremdeles hadde nummeret hans lagret i kontaktlisten, men det var flaut å innrømme at hun visste at det var der uten å se etter. Det var tvilsomt om Josh hadde gått glipp av det. Han var kjapp og observant, men han sa ingenting.

«Greit. Hvis jeg ikke hører fra deg, ringer jeg.»

Han gikk av sted med Griff, og Emma bøyde seg over motoren igjen. Josh hadde nummeret hennes også.

*

Det var fremdeles tæl i Emma. Selvfølgelig var det det. Det røde håret var samlet i en flette, og hun hadde stukket fletten ned i kjeledressen. Men Josh visste hvordan det gnistret når det lå løst over en pute. Han prøvde bare å la være å tenke på det.

Hun hadde all grunn til å si nei til ham og opprettholde avstanden de hadde holdt den første uken av løpet. Hvis noen hadde spurt hva han mente om det, hadde han sagt at det var best sånn. Men han hadde ikke hatt noe annet valg enn å spørre henne, både for sponsorpengenes skyld og fordi billøpet trengte så mange biler som mulig. Det virket som om Emma hadde følt at hun ikke hadde hatt noe annet valg enn å si ja også.

«Vi må oppføre oss pent, Griff.» Hunden så opp på Josh, de umake ørene fikk det til å se ut som om han var skeptisk.

«Ok, jeg skal oppføre meg pent. Du kan være deg selv.» Griffs tilbøyelighet til å gjøre akkurat som han ville, når han ville, passet til Emmas syn på livet. Det var Josh som måtte vise henne at han kunne oppføre seg.

Som adoptivsønnen til David Kennedy, hadde Josh fått en god utdannelse. David var faren hans på alle måter bortsett fra én, og det var det som betydde minst for Josh. Den biologiske faren hans var bare en mann moren hadde kjent før David, og som Josh ikke hadde kjent i det hele tatt.

Den mannen hadde sparket ut moren og Josh da Josh bare var noen måneder gammel. De hadde ingenting, og moren hadde vært redd for å be om hjelp i tilfelle Josh ble tatt fra henne. I ti år hadde hun strevd og slitt for å få endene til å møtes. De hadde flyttet ofte, fra den ene midlertidige boligen til den andre, til Josh knapt visste hvilken vei som førte hjem. David hadde forelsket seg i moren hans. Til tross for alle vanskelighetene var hun alltid optimistisk og gjorde det beste ut av alt. Josh hadde vært sur og lite imøtekommende, for å si det mildt. Hvorfor skulle han gidde å anstrenge seg når de snart kom til å flytte likevel?

Men de hadde ikke flyttet noe mer etter det. David og Georgie hadde giftet seg, og David hadde adoptert Josh. Josh hadde aldri hatt besteforeldre, men nå fikk han en bestemor som slett ikke passet inn i forestillingene om bestemødre. Hun var en svart, amerikansk kvinne som oste av dyr parfyme og overøste sin nye svigerdatter og barnebarn med kjærlighet og fascinerende historier om de mange reisene sine. Det var nytt og merkelig å ha en pappa også. Attpåtil en pappa som brydde seg om ham, var interessert i hva han gjorde og tenkte. Men Josh satte ikke alltid like stor pris på det. Likevel, han så at moren var lykkelig.

David hadde vært det lavmælte, beskjedne limet som holdt alt sammen. Han hadde adoptert Josh og satt seg fore å gi ham et stabilt, trygt hjem. Og til tross for at Josh hadde en uuttalt regel om ikke å stole på noen andre enn moren, hadde Josh etter hvert blitt glad i David. Da moren brått døde da Josh var i tenårene, hadde han rømt. Han hadde tenkt at han ville spare David for bryderiet med å overlate ham til barnevernet, men David hadde funnet ham og tatt ham med hjem. Han hadde fått husarrest i en måned og måtte hjelpe til med Davids siste prosjekt i hagen. De hadde jobbet side om side, og David hadde snakket med ham hele tiden.

Emma hadde sett den mannen David Kennedy hadde oppdratt. Det var greit nok. Josh snakket aldri om den redde gutten. Da forholdet med Emma begynte å bli seriøst, skjønte han at han hadde smurt for tykt på. Hun minnet ham om moren med den bekymringsfrie og sprudlende oppførselen, og Josh hadde reagert uten å tenke. Han hadde alltid sett for seg at han ville gi sine egne barn den stabile oppveksten han ikke hadde hatt de første ti årene av livet, og han hadde respondert dårlig på alt Emma hadde sagt og gjort som føltes som en trussel mot det trygge hjemmet han ville skape sammen med henne.

Så hun hadde gjort det eneste fornuftige. Hun hadde brutt med ham. Josh hadde vært sønderknust og visst at det var hans feil. Men han hadde aldri ringt for å forklare eller prøvd å ordne opp. Han hadde håndtert sorgen ved å snu ryggen til den og late som om det aldri hadde skjedd.

Men nå så det ut til at Emma var villig til å legge fortiden bak seg. Å glemme var umulig, men å tilgi  … Nei, det var nok også umulig. Men Emmas lille smil da han sa det om elefanter, var oppløftende. Hun mente tydeligvis også at det var best å la elefantene bli igjen.


2

Emma hadde stått opp tidlig og vært nervøs da mekanikeren sjekket reparasjonene. Han hadde godkjent Minien. Å kle seg til løpet var ikke like morsomt som det hadde vært uken før. Antrekket skulle passe til bilens årsmodell, og hun og Val hadde hjulpet hverandre med hårfrisyrer og testet ut forskjellige sminkestiler. Men nå virket den grønne minikjolen for kort, og den lilla, glitrende stjernen på kinnet så malplassert ut. Håret nektet å krølle seg, og peace-tegnet på halskjedet så ut som en umulig ambisjon nå som hun skulle tilbringe dagen med Josh.

Hun la bagasjen inn i bagasjerommet og gikk til dagens brifing. Josh satt der allerede og bladde gjennom informasjonen for dagen. Ruten var detaljert, og sjekkpunkter langs veien måtte noteres av kartleseren. Det var noen artige oppgaver som måtte løses, og bilene hadde en streng fartsgrense å holde seg til. Alle som kjørte for fort ville miste poeng.

Emma sto sammen med et par andre sjåfører bakerst i rommet. Det var opp til Josh å sørge for at de gjennomførte på korrekt måte, hennes jobb var å kjøre. Den tanken gjorde henne ikke like spent og forventningsfull som uken før da Val hadde vært reisefølget hennes. Josh kom utvilsomt til å holde seg til planen, fordi han var veldig flink til å planlegge. I denne sammenhengen var det bra, men det var det som hadde drevet dem fra hverandre.

Han var den samme mannen hun hadde forelsket seg i, og det ville være lett å gjøre det igjen. Men fra det øyeblikket de hvisket de ordene til hverandre, revet med i øyeblikket, hadde Josh forandret seg. Han hadde begynt å snakke om trygghet og stabilitet, planlagt livet deres som om det de kom til å gjøre om tjue år var noe som måtte bestemmes i dag. Den tilbakelente, morsomme mannen forsvant, og livet ble et eneste stort diagram med alle muligheter kartlagt og vurdert. Emma hadde følt seg innestengt og kvalt, og hun hadde skjønt at hvis hun ikke gikk fra ham da, kom hun aldri til å gjøre det.

Det hadde tatt lang tid før hun ville være noen andre steder enn i armene til Josh. Sakte, men sikkert hadde hun begynt å se fremover, og så hadde verden stoppet opp igjen da faren fikk uhelbredelig kreft. Hun hadde tatt en jobb i nærheten av foreldrene så hun kunne stille opp for dem så mye som mulig.

Det hadde vært et langt og vondt år. Planene for fremtiden, som hun alltid hadde delt med faren med så mye glede og begeistring, virket plutselig hule og meningsløse, og da han døde, ble Emma nærmest lammet av sorg.

Men moren hadde ikke lenger trengt Emma hver dag, og faren hadde alltid sagt at hun ikke skulle bli sittende fast og spinne. Hold hjulene i gang, hadde han sagt. Det var derfor hun var med på dette billøpet – i håp om at noe som hadde gitt ham glede, ville gi henne tilbake følelsen av å bevege seg fremover. Den ene personen som kunne ødelegge den skjøre følelsen av fremgang, var Josh.

Emma snek seg ut før informasjonsmøtet var ferdig. Josh hadde nok allerede en klar plan over hva som skulle skje. Å kjøre med Val hadde vært lagarbeid, men nå kom hun til å sitte der og høre på instruksjonene hans og bare prøve å komme seg gjennom dagen.

Hun gikk tilbake til Minien og kjørte den frem til køen av nesten førti biler. De ville bli sendt ut med ett minutts mellomrom når startskuddet gikk. Josh kom gående mot henne, helt presis, verken for tidlig eller for sent.

«Så fin du er.» Han smilte, og hun så at Griff var kledd for anledningen med et flagrende skjerf knyttet fast til halsbåndet.

Josh så fantastisk ut som alltid. Det lange håret skinte gyllent i solen, og huden var solbrun. Han hadde på seg en krageløs skjorte med ermene rullet opp, en slitt jeans og grønne sneakers. Enkelt og greit.

«Du også.» Emma håpet at det lød som et høflig svar og ikke en kompliment. «Har du ikke mer bagasje?» Hun så på den lille bagen han bar. Et sammenrullet teppe var stukket inn mellom håndtakene.

«Nei. Jeg tenkte at det ikke var plass til mer, og det eneste av kostymet fra trettiårene jeg kunne bruke, var skjortene. Så jeg pakket sammen resten og sendte det tilbake til Oxfordshire sammen med Daimleren. Har du plass til denne?»

Det var nok av plass. Emma hadde klemt bagasjen sin inn slik at bare halve bagasjerommet var opptatt, og Josh hadde mye mindre bagasje enn henne. Han åpnet bagasjerommet, la bagen inn og bøyde seg inn i bilen for å legge teppet over baksetet. Griff dro i båndet og snuste på Emma.

«Hva sier du, Griff? Ikke den samme luksusen som du er vant til.» Emma bøyde seg for å stryke ham over hodet, og hunden slikket hånden hennes.

«Han klarer seg fint. Ikke sant, kompis?»

Det virket som om de kunne kommunisere med Griff som mellommann, og det passet dem bra. Josh holdt døren åpen og pekte på baksetet. «Hopp inn, Griff.»

Griff så på ham og satte seg ned ved føttene til Emma og løftet labben. Griff elsket å være sammen med folk, og han hadde lært seg et par triks som han visste ville gi ham mye oppmerksomhet. Emma la hendene bakpå ryggen og prøvde å la være å oppmuntre ham.

«Griff!» gjentok Josh litt mer bestemt. «Kom igjen, inn i bilen.»

Griff så opp på Emma og overhørte Josh. Men hvis Emma ga etter for de bedende hundeøynene, kom hun til å ødelegge for Josh. Så hørte hun at Josh sukket.

«Ok, gjør som du vil.»

Det var ikke rettferdig. Det var den mannen han hadde vært da de møttes. Avslappet og bekymringsløs. Det var den mannen hun hadde forelsket seg i. Og så smilte han det smilet som hadde fått henne til å falle pladask.

Emma bøyde seg og klødde Griff bak ørene og prøvde å skyve vekk tankene på hvor godt det var å kjenne armene til Josh rundt seg. Hun var ferdig med det. Det hadde ikke funket. Nå måtte hun konsentrere seg om løpet.

Griff kroet seg inntil bena hennes. Han fulgte etter da hun gikk rundt til sjåførsiden. Hun satte seg inn, og Griff hoppet opp, kravlet over henne og ned i baksetet. Josh bøyde seg inn og flirte mens han festet hundeselen. Bilene foran dem i køen hadde begynt å bevege seg. Han satte seg inn og flyttet armen raskt da Emma kom borti hånden hans da hun skulle gire.

De satt tett sammen i den lille kupeen. Det ble kanskje bedre når de begynte å kjøre. Emma rullet ned vinduet så hun kunne hvile albuen i vinduskarmen.

«Hvor går veien i dag?» Hun burde virkelig ha fulgt med litt bedre på informasjonsmøtet.

Josh så på kartet han hadde i fanget. «Først til venstre etter startlinjen, og så rett frem i omtrent fem hundre meter til du kommer til en rundkjøring.»

«Og hva er den posten?»

Josh lo. «Husker og karuseller. Den er lett. Vi kommer til å kjøre forbi en park.»

Han hadde alt under kontroll. Selvfølgelig hadde han det. Denne dagen kom sikkert til å gå som smurt. Så lenge hun holdt blikket festet på veien og ikke på kartleseren.

*

Og det hadde gått som smurt. Josh hadde gitt henne instruksjonene i god tid, og Griff hadde hoppet ut av bilen sammen med dem for å bli fotografert ved siden av Emma som satt på en huske. Så fortsatte ruten gjennom de ytre forstedene til Birmingham, videre på smale, svingete veier som snodde seg sørvest mot Wales og Hay-on-Wye.

De skulle spise lunsj på Unicorn Pub og tok bilder av hverandre under skiltet. Et enormt skilt annonserte ankomsten deres, og folk hadde samlet seg for å se bilene. Med det samme Josh gikk ut for å strekke på bena, kom produksjonsassistenten fra filmteamet som fulgte kjendisene som var med.

«Kan du passe på Griff litt?» spurte han. «Vi har avtalt et intervju, men jeg tror han trenger vann. Skålen er i bagen min.»

«Jeg skal ordne det.» Men Emma hadde ikke tenkt å rote rundt i bagen hans. Det føltes litt for intimt. Hun tok med seg Griff bort til utebordene. En servitør kom med en skål vann til ham, og han drakk ivrig mens Emma kikket bort på Josh.

Han så avslappet og blid ut der han satt foran kameraet med en kvinne og en eldre mann. Kvinnen hadde en genser med logoen til GDK Foundation på brystet. Ryan Winterthauer, nyhetsoppleseren, sluttet seg til gruppen. Griff dro i båndet. Det virket som om han skjønte hvor oppmerksomheten var rettet nå. Emma tok ham med bort til gruppen som sto rundt for å se på.

Hun hadde tilbrakt en dag med Ryan i starten av løpet. Han var en hyggelig mann og veldig engasjert i arbeidet som stiftelsen gjorde. Han hadde selv fått transplantert et organ. Hun lurte på hvordan Ryans nese for den medmenneskelige siden av historien ville gå sammen med Josh’ forkjærlighet for tall og fakta.

De snakket om viktigheten av at så mange som mulig ga blod, og at forskjellige etniske grupper hadde genetiske sykdommer som oftere ble funnet i spesielle grupper. Derfor måtte alle være seg sitt ansvar bevisst.

Så gikk samtalen over til transplantasjon. Ryan fortalte at han hadde fått en nyre av broren da han trengte det.

Josh nikket. «Ja, det er ikke uvanlig at familiemedlemmer donerer nyrer til sine nærmeste. Det er også mulig å donere en del av leveren. Leveren har den egenskapen at den kan regenerere. Både den transplanterte delen og den gjenværende delen vil vokse til normal størrelse.»

«Fascinerende. Og jeg tror du har en personlig forståelse av problemet med å finne en passende donor. Du er adoptert, ikke sant?»

Det var ingen hemmelighet. Men Emma så at det rykket litt i en muskel i kjeven til Josh. Han ble overrumplet av spørsmålet.

«Ja, det stemmer. Men jeg har ikke behov for en donor. Jeg er mer interessert i pasientenes behov.»

«Absolutt.» Ryan hadde funnet sin medmenneskelige vinkel, og motstanden til Josh var som å vifte med en rød klut foran en okse. «Men jeg tror at situasjonen din er relevant for mange som venter på en donor.»

«Sant nok. Folk som meg som er adopterte, kan også støte på problemer med å finne en passende donor.»

«Er det fordi de ikke har kontakt med de virkelige foreldrene sine? Du har ikke det, har du vel?»

«Moren min døde da jeg var seksten. Den virkelige faren min er David Kennedy.»

«Ja, selvfølgelig.» Ryan la an en passende brydd mine, men han hadde ikke tenkt å gi seg. «Men du har ikke kontakt med den biologiske faren din?»

«Nei.»

Dette var for mye. Det var ikke relevant. Stiftelsens oppgave var å jobbe for å gi hver pasient god behandling, og det var tydelig for Emma at Josh ikke ville snakke om dette. Emma visste at Josh var adoptert, og at han så på David som den eneste faren han hadde. Men Josh hadde aldri sagt et ord om omstendighetene rundt adopsjonen.

Griff dro i båndet, og det var tydelig hva han ville. Emma slapp båndet, og Griff løp bort til Ryan, hoppet opp på ham og prøvde å bite i mikrofonen. Da Ryan trakk den bort, kastet Griff seg over Josh og slikket ham i ansiktet. Josh måtte le, og kvinnen klappet hunden.

Det pinlige øyeblikket var avverget. Ryan skjønte at nok var nok. Han sa noe vittig om Griffin og avsluttet intervjuet.

Josh reiste seg, sa noe til kvinnen og trykket hånden hennes. En mann med et lite barn kom bort til dem, og det så ut som om han presenterte seg. Josh håndhilste og snakket litt med dem før han gikk tilbake til Emma.

Han skjønte hva hun hadde gjort. Hun så det på ham.

«Griff kom meg til unnsetning.»

«Det var vanskelig å holde ham igjen.»

Josh nikket. Varmen i øynene hans minnet henne om hvordan han pleide å se på henne. «Ja. Har du hørt om hvordan Griff og faren min møttes?»

«Nei.» Hva det enn var, så hadde det åpenbart ikke noe å gjøre med forholdet deres, og det var en lettelse.

«Han var med på et talkshow, og den neste gjesten drev en omplasseringskennel. Han hadde tatt med seg noen hunder. Griff var en av dem. Han løp rett bort til faren min og ville bli venn med ham.» Josh lo. «Pappa liker ikke å innrømme det, men han er bløthjertet. Han falt pladask for Griffin og tok ham med hjem.»

«Så Griff er kommunikasjonsdirektøren vår?» spøkte Emma.

«Jepp. Og han er dyktig.» Josh klappet Griff anerkjennende. «Kan jeg spandere lunsj på deg?»

Det var ikke nødvendig. Emma ville ha gjort det samme for hvem som helst som ble satt i en lignende knipe.

«Vi får gratis lunsj her.»

«Det er sjenerøst. Kan jeg hente maten da? Du kan finne et sted å sitte.» Han overlot båndet til henne. «Hold godt fast», smilte han.

Emma nikket og snudde seg vekk for å se etter to ledige plasser.

